钦定古今图书集成/明伦汇编/官常典/第088卷 > 泽王上金
## 钦定古今图书集成/明伦汇编/官常典/第088卷 > 泽王上金

按《唐书》本传，“泽王上金，始王杞，永徽三年，遥领益州
大都督，历鄜、寿二州刺史。武后疾其母故，有司诬奏
削封邑，徙置澧州。久之，后阳若可喜者，表杞王上金、
鄱阳王素节听朝集，义阳、宣城二公主，各增夫秩，由
是上金为沔州刺史，素节岳州刺史，然卒不朝。高宗
崩，诏上金、素节二公主赴哀。文明元年，徙王毕，又徙”
王泽，历五州刺史。载初中，武承嗣讽周兴诬上金素
节谋反，召系御史狱。上金闻素节已被杀，即雉经，七
子并流死显州。神龙初，追还官爵，以子义珣嗣王。义
珣始被謪，匿身为佣保，而嗣许王瓘利其爵邑，告义
珣假冒，复流岭外。开元初，以素节子璆为后，而玉真
公主表义珣实《上金》子，乃夺璆爵，复使《义珣》嗣王，拜
率更令。薨，子潓嗣。